b'\n_START_ARTICLE_\nM/S Sea Diamond\n_START_PARAGRAPH_\nM/S Sea Diamond (v prevodu Morski diamant) je bila ladja kri\xc5\xbearka, s katero je upravljala dru\xc5\xbeba Louis Hellenic Cruise Lines. Izvorno jo je pod imenom M/S Birka Princess zgradilo finsko dr\xc5\xbeavno podjetje Valmet v svoji ladjedelnici Vuosaari v Helsinkih za 350 milijonov finskih mark (60 mio evrov). Splavljena je bila leta 1986 in bila predana v uporabo podjetju Birka Line za potrebe prevozov po Baltskem morju. Kri\xc5\xbearila je na 24-urnih potovanjih med Stockholmom na \xc5\xa0vedskem in otoki \xc3\x85land na Finskem. Imela je manj\xc5\xa1i trajektni prostor za 80 osebnih avtomobilov in vstopno/izstopno rampo v zadnjem delu ladje. Leta 1999 je bila dele\xc5\xbena obse\xc5\xbenih popravil v vrednosti 29 milijonov ameri\xc5\xa1kih dolarjev v ladjedelnici Lloyd Werft v Nem\xc4\x8diji. Gornji del ladje je bil pove\xc4\x8dan za eno palubo, \xc5\xa1e druge predelave so prispevale dodatnih 62 novih potni\xc5\xa1kih kabin. V letu 2006 je bila prodana podjetju s sede\xc5\xbeem na Cipru za 35 milijonov ameri\xc5\xa1kih dolarjev. Pri podjetju Turku Repair Yard je bil name\xc5\xa1\xc4\x8den nov bazen, pove\xc4\x8dana je bila tudi son\xc4\x8dna terasa, nakar je ladja za\xc4\x8dela plovbo po Sredozemlju._NEWLINE_Ladja je nastopala tudi v \xc5\xa1vedski telenoveli Rederiet (1992 \xe2\x80\x93 2002), upodabljala je izmi\xc5\xa1ljeno ladjo M/S Freja.\n_START_SECTION_\nPotop\n_START_PARAGRAPH_\nLadja se je za\xc4\x8dela potapljati 5. aprila 2007 znotraj kaldere gr\xc5\xa1kega otoka Santorini, ko je zadela v podvodno \xc4\x8der. Vanjo je za\xc4\x8dela vdirati voda, zaradi \xc4\x8desar se je nagnila za 12 stopinj \xc5\xa1e preden so bila zaprta vodotesna vrata. Kakor so sprva poro\xc4\x8dali, je bilo vseh 1195 potnikov, pove\xc4\x8dini ameri\xc5\xa1kih, evakuiranih brez po\xc5\xa1kodb. Ladja je bila odvle\xc4\x8dena pro\xc4\x8d od \xc4\x8deri, njen nagib pa stabiliziran. Kasneje so sporo\xc4\x8dili, da sta dva francoska potnika pogre\xc5\xa1ana. Velika koli\xc4\x8dina zajete vode je povzro\xc4\x8dila, da se je ladja malo pred 7:00 dne 6. aprila potopila v globino pribli\xc5\xbeno 200 metrov. V teku so na\xc4\x8drti za re\xc5\xa1itev 450-ih ton goriva iz rezervoarjev da bi prepre\xc4\x8dili razlitje nafte.\n_START_SECTION_\nNezgode\n_START_PARAGRAPH_\nStrojevodje so 6. aprila 2007 preiskovali ladjo, da bi zbrali podatke o stanju ter o dveh manjkajo\xc4\x8dih francoskih potnikih, Jeanu Christopherju Allenu, starem 45 let, in njegovi h\xc4\x8deri Naante, stari 16 let. Njunih trupel do danes \xc5\xa1e niso odkrili. Le \xc5\xa1tirje drugi potniki so utrpeli manj\xc5\xa1e po\xc5\xa1kodbe.'